ARTŪRAS GENYS

Išgyvenau keturiasdešimt aštuonerius - - -

Viešpatie, man suprasti neleidai,

Ar saulė dar kilo, ar leidos,

Ar gėlės žydėjo, ar tiktai dilgėlės.

Vaikystėj, prieš daugel metų, piešiau

Nepažįstamą šypsantį veidą, tačiau

Atrodė: tai pienė švytinti, varge...

O gal tavo veidas, Angele Sarge?

Ir tos šypsenos nepamiršęs nė karto,

Nors paklydimai vieškely kratė,

Numirsiu, aiman, neišrovęs gėlės –

Kartu žydės pienė ir dilgėlė.

GIMTINĖ

Tavo vardas skamba: salve...

Mums gyvenantiems šventu vardu.

Šventas vardas... Bet juk priešo salvė

Atmintį aptėkš gyvu krauju.

Pats čia atėjau - ne pats išeisiu

Į žvaigždėtą rūką užmaršties.

Tik tavu vardu save aš teisiu

Su visais – lyg kaltas be kaltės.

Tavo vardą šiandien tarsiu: salve...

Iškeliaujantis ne Svano link - - -

Ten, kur iškentėto laiko saulė –

Tarsi priesakas: gyvenki ir atmink.

SAUSIO 13 – OJI. IŠCENTRUOTO VEIKIMO KULKA

Ji kūnu tavuoju nuklydo lyg labirintu.

Ir su žvilgsniu užlūžo aky... O kur tu

Dar lėksi? Sustingo galva tarp delnų.

O laisvė jau švietė net kraujo klanu.

Ir kaukė šuva – lyg į mėnesį.

Ir springo juoda tūta...

Ištvermę savo minėsime,

Miniai patapus tauta.

Ryžtas dabar žūtbūtinis.

Savo kūno skydu

Apginsim Širdį gimtinės.

Ištversim. O tu?

Kitus Artūro Genio eilėraščius skaitykite žurnale

Publikavimo data 2013 05 22